Kegyelem nektek és békesség Istentől, a mi Atyánktól és az Úr Jézus Krisztustól!

Lk 17, 11-19
*11Amikor Jézus úton volt Jeruzsálem felé, Samária és Galilea között haladt át. 12Amint beért egy faluba, szembejött vele tíz leprás férfi, akik távol megálltak, 13és kiáltozva kérték: Jézus, Mester, könyörülj rajtunk! 14Amikor meglátta őket, így szólt hozzájuk: Menjetek el, és mutassátok meg magatokat a papoknak! És amíg odaértek, megtisztultak.
15Egyikük pedig, amikor látta, hogy meggyógyult, visszatért, és fennhangon dicsőítette Istent. 16Arcra borult Jézus lábánál, és hálát adott neki.
Ez pedig samáriai volt. 17Megszólalt Jézus, és ezt kérdezte: Vajon nem tízen tisztultak-e meg? Hol van a többi kilenc? 18Nem akadt más, aki visszatért volna, hogy dicsőítse Istent, csak ez az idegen? 19És ezt mondta az Úr: Kelj fel és menj el, a hited megtartott téged.*

Testvérkereső Gyülekezet!

A hét első felében egy konferencián vehettem részt, melyre minden magyar nyelven szolgáló evangélikus lelkész hivatalos volt a világ bármely pontjáról. A konferencia alaptémája az a kérdés volt: *„Hol van a te testvéred?”*.
Ez az egyik kérdés, ami a mai igeszakaszunkban is ott feszül, amiről talán elsőre úgy tűnik, mintha Jézus csak olyan költőien tenné fel a meggyógyult és hálaadásra visszatért exleprásnak: „*Hol van a többi kilenc?”*.
Ez a kérdés azonban nem csak úgy üresen belevisszhangzik a légüres térbe, nem csak arról van szó, hogy Jézus számonkéri, vagy megfeddi azt, aki nincs is ott, hanem igenis, ez egy komoly kérdés ahhoz az egyhez, aki jelen van, aki ott van, aki a jónak, tisztességesnek, hálás szívűnek tűnik az igeszakasz alapján. Igenis tőle kérdezi meg Jézus, „*Hol van a többi kilenc?”*. És ugyanígy Jézus ma tőlünk is megkérdezi, hogy „*Hol van a többi kilenc?”*, vagy 99, azaz, hogy *Hol van a te testvéred?*.
Tőled kérdezem tehát ma én is, neked kell válaszolnod ma: *Hol van a te testvéred?*. Hol van az, aki ma nincs itt? Mi történt vele? Miért döntött úgy, hogy nem elég fontos számára az Úrral való közösség? És te, mit tettél érte, hogy ma itt legyen, az Isten igéjére vágyakozzon a te testvéred?

Az első válaszunk, vagy talán kimondhatom őszintén, hogy nem válasz ez, csak mentegetőzés, hogy nem tudom, hogy hol van, hogy mi van vele, hogy miért nem vágyakozik, mert nem is ismerem. Egy idegen a számodra, úgyhogy nem töröd magad igazán érte. Ahogyan Jézus megjegyzésében is szerepel az igében: „*18Nem akadt más, aki visszatért volna, hogy dicsőítse Istent, csak ez az idegen?”* A hálát adó idegen, mert samáriai, ez igaz és le is zárhatnánk ezt így, és érthetnénk úgy, hogy Jézus szava mindössze egy dicséret és egyben kesergés, hogy míg a samáriai idegenként, más népből, ellenséges viszonyban lévőként is felismerte, hogy a Megváltó Úrhoz kell visszatérnie, hogy ott a helye, addig a többi 9 - júdeaiak, galileaiak, Jézus saját népéből valók, akár a vallás, akár a származás tekintetében - ők bezzeg nem tudták felismerni az Úr megjelent kegyelmét. Ők nem jöttek, hiába gyógyultak meg.
Megállhatnánk itt, de mielőtt belekényelmesedünk ebbe a megoldásba talán érdemes lenne valóban az ige teljessége által értelmezni ezt a kérdést, azaz a Jézustól kapott igazi elhívásunk alapján és akkor talán se mi, se a samáriai nem lennénk annyira megelégedve önmagunkkal és kezdenénk nagy kényelmeskedésbe és önvállveregetésbe.
Hiszen igen, épp olyan ez a meggyógyult samáriai, mint mi. Visszamegy Jézushoz, hálát ad és nagyon örül önmagának, hogy ő már jó helyen van, ő kitűnően teljesítette a „házifeladatot”.
Mi is sokszor vagyunk így, hogy ha már én ott ülök a templomban, ha én ott vagyok Bibliaórán, vagy egy-egy önkéntes szolgálatban, ha én imádkozok, akkor onnan hazamegyek, felrakom a lábam és fejrázva elmélkedem csak, hogy miért nem jönnek többen és talán kicsit mérgelődök is, hogy nem igaz, hogy nem veszik észre, hogy a Krisztus közelsége az, ami kellene az életükbe, nem pedig a világi lótás-futás.
Jézus azonban nem igazán ezt várja se tőlünk, se a meggyógyult samáriaitól. Mert – és ez a kérdés az, amire az imént utaltam – van olyan, hogy idegen Jézusnál? Van olyan, akiről azt mondhatom az Úr előtt válaszként a kérdésére, hogy nem tudom, hogy hol van, mert számomra ő idegen, nem ismerem?
Nincs, pedig mennyire szeretünk mi ezzel takarózni! Vállat vonunk, mert bizony tényleg el tudjuk hinni magunknak, hogy nincs felelősségünk, hogy nem kell foglalkoznunk vele, hogy nem az én dolgom, hogy hol van, hogy mit csinál az én testvérem. Pedig ott van a Jézus által legalapvetőbbnek nevezett két parancsolatban – gondoljunk rá inkább elhívásként – a Szeretet kettős parancsában: „Szeresd felebarátodat, mint magadat.”, vagy ahogyan a Hegyi Beszédben tanítja Jézus: *„Amit csak szeretnétek, hogy az emberek tegyenek veletek, mindenben ugyanúgy tegyetek ti is velük”*.
Te azt szeretnéd, hogy ha bajban vagy, ha rossz úton jársz, akár tudod, akár nem, akkor az emberek csak vállat vonjanak feletted és azt mondják: *Nem ismerem igazán. Nekem ő idegen. Nem az én dolgom.*? Szerinted, ez lenne az a szeretet, amire elhívást kaptál?
Az idegen, a magánügy, a tolerancia gondolatai, ezek mind azt erősítik, hogy távolodjunk egymástól. Hogy építsünk falakat, zárkózzunk be a házainkba, a szívünkbe, hogy csak mélyítsük a vizesárkot, a szakadékot magunk körül és egymás között. De testvérek, nem azért valljuk, hogy Erős vár a mi Istenünk, hogy égigérő falakkal és áthatolhatatlan vizesárkokkal válasszuk el magunkat másoktól, hanem épp azért, hogy erre a biztos helyre vezessünk el mindenkit.
Nem lehetnének idegenek, nem lehetnének kizárt, vagy elzárt, vagy elküldött emberek. Nem lehetne olyan, akire azt mondod, hogy ő más, úgyhogy nem foglalkozom vele. Nem erre kaptunk elhívást, hogy a „más”, vagy az „idegen” szóval távol tartsunk magunktól, vagy Krisztustól bárkit, hanem arra, hogy az Ő szeretete, a megváltás által igaz, hűséges, szolgálatkész testvérek legyünk. Nincs más, nincs idegen, ahogyan Pál apostol is írja: *„Krisztusban tehát nincs zsidó, sem görög, nincs szolga, sem szabad, nincs férfi, sem nő, mert ti mindnyájan egyek vagytok Krisztus Jézusban.”*.
Egyek vagyunk Krisztusban, nem mások, nem idegenek. Ez így lehetne a 10 meggyógyult leprás között is és a mi bűntől gyógyult életünkben, a mi gyülekezetünkben is. Egyek lehetünk, testvérek lehetünk Krisztusban.
Egy testvér pedig nem teheti meg, hogy a kérdésre, hogy „*Hol van a többi kilenc?”*, vagy hogy *„Hol van a te testvéred?”*, nem felel, mint a meggyógyult samáriai, vagy egészen konkrétan úgy felel, mint ahogyan Kain tette. Nem mondhatjuk azt Kainnal karöltve, hogy *„Nem tudom! Hát őrzője vagyok én a testvéremnek?”*. Nem mondhatjuk ezt, mert igen, ez evidens kellene, hogy legyen, hogy őrzője vagy a te testvérednek!
Az Úr helyet adott neked az Ő közösségében, az Ő megváltott népében és egyértelműen kijelentette, hogy arra a szeretetre hívott el téged mindenki iránt, amivel Ő szeret téged. Ez a szeretet pedig nem feltételekhez, nem szabályokhoz, nem egyházfenntartói járulékhoz, de még csak nem is a visszatérő, normának tartott hálaadáshoz kötött, az Isten szeretete tényleg túl megy minden határon. Az a szeretet, amit kaptál, amit képviselned kellene mindenki felé a világban, az nem áll meg a válaszfalaknál, vagy az elutasításnál, mint aki jól végezte dolgát. A Krisztusban kapott szeretet kopogtat, türelmesen vár, megbocsátó, válaszfalakat akár lassú és kemény munkával lebontó. Erre van elhívásunk.
Ez az, ami ott feszül ebben a kérdésben: „*Hol van a többi kilenc?”*, vagy hogy *„Hol van a te testvéred?”*, hogy szeretted, szereted-e így őket, ahogyan az Úr is szeret téged?
A testvéreket elengedni, feltett kézzel hátralépni és azt mondani, hogy „én nem szólok bele a másik életébe”, mosni kezeinket – ahogyan Pilátus is tette – ez nagyon könnyű. Elnézni, az emberek halk, néma fuldoklását a világban, figyelmen kívül hagyni az erőltetett mosolyokat a szenvedések felett, magánügynek titulálni a válságos élethelyzeteket, a tolerancia címszavával elfogadni a Krisztustól elvágott életeket, ez mind-mind a könnyebb út, a hamis és felelőtlen keresztény élet, amiben még nincs meg az igazi testvérszeretet. Ez épp olyan, mintha Krisztus tett volna úgy a mai igeszakasz elején, mint aki nem hallja meg a tíz felé kiáltozó, gyógyulásra, segítségre vágyakozó embert. Mit tettek a betegek, ez a 10 idegennek nevezhető ember? Megálltak távol és csak kiáltoztak: „*könyörülj rajtunk”*.
Biztos, hogy te is látod, te is hallod azokat, akik a te utadat keresztezik és akár valóban csak távol állnak és csak onnan kiáltanak feléd, vagy talán csak kérőn néznek rád, vagy más szól értük, hogy *könyörülj rajtuk*.

Könyörüljetek meg az embereken, könyörüljetek meg ezen a világon, ahogyan az Úr is tette és ne bezárjátok az ajtókat, ne bezárjátok a fületeket, a szíveteket, hanem menjetek el ti is és keressétek meg azt 9-et, azt az 1-et, vagy 99-et, akiért az Úr szeretete szolgálatba állít.
Ne féljetek ettől az elhívástól! Ne féljetek a szeretettől! Ne féljetek megkönyörülni! Induljatok el, ugyanazzal a szolgálatba állítással, amivel a gyógyult samáriait indítja Jézus: „*Kelj fel és menj el, a hited megtartott téged.”*. Kelj hát fel és menj te is, a Krisztus hite, az Isten kegyelme meg fog tartani téged is az igaz szeretetre! Ámen